Od trenutka kada je u gradu započela epidemija gripe, od Badnjaka do nedjelje (jučer) u 8 sati na KBC-ovoj Klinici za infektologiju na Križinama ukupno je pregledano 250 bolesnika zahvaćenih tim virusom. Njih 29 je hospitalizirano zbog upale pluća koja je nastala kao posljedica gripe.



- Tijekom petka i subote na našoj Klinici pregledano je 40 pacijenata koji su imali gripu. Samo u ta dva dana smo na liječenje primili sedam pacijenata s upalom pluća.



Imamo dosta teških upala pluća, no moram reći da trenutačno nitko od 18 pacijenata s tom dijagnozom nije životno ugrožen. Kako će se razvijati njihovo zdravstveno stanje, ne možemo sa sigurnošću prognozirati, ali ulažemo velike napore da im pomognemo - rekao nam je prof. dr. Boris Lukšić, predstojnik Klinike za infektologiju, te je dodao da je na liječenje primljen i 58-godišnji bolesnik s dijagnozom meningitisa.



Žena koja je prije nekoliko dana primljena na Infektologiju zbog upale pluća kao posljedice gripe i koja je zbog pogoršanja stanja ubrzo premještena na Jedinicu intenzivnog liječenja, još se nalazi pod stalnom skrbi i, kako neslužbeno doznajemo, njezino je zdravstveno stanje "za nijansu" bolje.